*Hat nappal a Páska ünnep előtt Jézus Betániában meglátogatta Lázárt, akit korábban feltámasztott a halálból.*

*Vacsorát készítettek neki, amelyet Márta szolgált fel, és Lázár is ott volt az asztalnál Jézussal együtt. (Jn 12,1-2)*

Lázár jól van feltámadása után. A testvérek közeli kapcsolatban vannak Jézussal, baráti a viszony, általános látogatási alkalom, eddig semmi különös. Márta a gondoskodó, a vendéglátó szerep képviselője. Bár Jézus esetében többnyire nem egy vagy néhány emberrel kell számítani, hisz ott voltak a tanítványok is. Így együtt már népes társaságról van szó.

Mindegy, hogy egyedül ül valaki az asztalnál vagy népes társaság részeként, a fő, hogy Jézus ott van. Nem mellékesen, hanem a fő helyen. Ő nem fogja elrontani az eseményt, csak a megfelelő értékrendet képviseli. Az embereknek adott szabad akaratot nem lépi át, de megszólítva szívesen része mindenki életének minden részletében. Számodra ez természetes? *Vadon Gyula*

*Vacsora közben Mária előhozott egy igen drága illatszert, amely valódi nárdusolajból készült. Az egészet ráöntötte Jézus lábára, s a házat betöltötte a nárdusolaj illata. Azután Mária a saját hajával törölte meg Jézus lábait. (Jn 12,3)*

Mária valami nagyon értékes dolgot hozott elő, a nárdusolajból készült illatszert. Egyes magyarázatok szerint ez valójában a „nyugdíj” tartalék volt. Abban az időben ezen illatszerek eladásával segítették az időskori gondozást, amire akkor került sor, amikor a munkára már erőtlen volt a kéz.

Mária ezzel a lépéssel bizonyította, hogy Jézus jelenléte, Személye nagyon értékes számára. A drágán megvásárolt és a biztonságot jelentő illatszerrel keni meg Jézus lábát! A szeretetből fakadó tett jó illata betöltötte a házat. Azok is érezték, akik az illatszerből nem kaptak, a hatása rájuk is vonatkozott.

Ha szeretetből teszel valamit Jézusért, annak jó illatát, ízét a környezeted is élvezni fogja.

Ugye megtapasztaltad már! *Vadon Gyula*

*Ezt látva, Iskáriótes Júdás — az egyik tanítvány, aki arra készült, hogy Jézust elárulja — megjegyezte: „Ezt a drága illatszert inkább el kellett volna adni háromszáz ezüstpénzért, a pénzt meg a szegényeknek adhattuk volna!” (Jn 12,4-5)*

Egyszerű hallgatóként azt mondhatjuk – nem is rossz felvetés. Igaz, ezzel eltüntetünk mindent az eredeti motivációból, ami a szeretet kifejezése volt. Jó közelítéssel egy ezüst volt a napi bér abban az időben, tehát egy dolgozó éves bevételéről beszélünk.

Jézus értékes ajándékot kapott tehát. Mária kifejezte azt, hogy amit a legértékesebbnek tartott, azt adat oda Jézusnak.

Ha jól meggondolom, az életemet kaptam, de egyszer számon lesz kérve, mire használtam. Ma az életemet átadhatom Jézusnak. Rábízhatom a gondoskodására, vezetésére. Ebben az esetben értékesek lesznek napjaim. Nem kell attól tartanom, hogy pazaroltam, hanem megéltem a legjobbat, amit az Ő jelenléte, gondoskodása adhat. Ez nem jelent problémától, kihívástól mentes életet. De azt jelenti, hogy soha nem vagyok egyedül. Nem egyedül kell harcolnom, a terheket cipelnem, van Megváltóm, aki minden helyzetben velem van, aki mindent előre tud és ismer. Sőt, jó dolgokat készít számomra minden gond, probléma között is. Hogyan csinálja? Sokszor nem tudom. De nagyon jó megélni. Te is tapasztalod ezt? *Vadon Gyula*

*De ezt nem azért mondta, mintha a szegényekre lett volna gondja, hanem mert tolvaj volt. Ugyanis Júdásra volt bízva a tanítványok közös pénze, és ő gyakran lopkodott belőle. (Jn 12,6)*

Az előző versben lévő kijelentés magyarázata ez a vers. Látjuk, hogy a kegyes külső alatt teljesen más érdek lakozik. Nincs köze Jézus iránti szeretethez, szegények iránti irgalomhoz, mindez csak a pénzszerzés miatt volt. Döbbenetes. Talán azt gondolhatnánk, Jézus tanítványai között ilyen nem fordulhat elő. De a Biblia szerint sajnos igen, előfordulhat.

Jogosan felmerülhet a kérdés: és ma? A biztos válaszhoz kevés az ismeretem, de az előfordulás lehetőségét kizárni sem tudom.

A tizenkét tanítvány közül egy tolvaj volt. De csak egy fő, a kisebb hányad. A többiek Jézusért éltek! Júdást ugyanúgy Jézus választotta ki, mint a többieket. Ugyanúgy átélte, tapasztalta a csodás eseményeket, amelyek Jézus mindennapjainak része volt. Jézus ugyanúgy szerette, mint bármelyik másikat. Júdás sajnos elszalasztotta ezt a lehetőséget. Nekünk ma még adott a lehetőség, hogy a tanítványi többséghez tartozzunk! Ez mindenkire vonatkozik! *Vadon Gyula* **2016.08.10.**

*Jézus így válaszolt neki: „Hagyd békén Máriát! Jót tette, hogy ezt az illatszert a mai napig megőrizte, s most arra használta fel, hogy előkészítsen a temetésemre! (Jn 12,7)*

Júdással ellentétben Jézus jó megoldásnak tartotta Mária tettét. Júdás még nem, de Jézus már tudta, hogy ez a temetésre való felkészítés része. Ezzel egyértelműen látszik, hogy Jézus készült az előtte lévő eseményekre.

A felszólító mondat is mély tartalmat hordoz. Ne vedd el Mária békességét! Mária azon döntése, hogy Jézust megkeni ezzel az illatszerrel, békességet adott/hozott Máriának. Az irigykedő, haszonleső megjegyzés el tudta volna rabolni ezt a békességet.

A Jézusért hozott áldozat ma is megtermi a békességet. A környezet képes ezt kétségbe vonni, vagy hozzáállásával lerombolni. Ilyenkor Jézusra kell tekinteni. Ezzel a megoldással megmarad a békesség. Sőt, kiterjeszthető a gondolat, ha folyamatosan Jézusra tekintesz, békességed lesz. Megtapasztaltad már? *Vadon Gyula*

*Szegények mindig lesznek a közeletekben, de én nem leszek mindig veletek.” (Jn 12,8)*

A szegénység nem új keletű dolog. A mózesi törvények külön rendelkeznek a szegényekkel szembeni magatartási kötelezettségekről. A történetben részt vevők ismerték ezeket és valószínű alkalmazták is őket. A mondatból kiolvasható, hogy ez az állapot végérvényesen nem is szűnik meg.

Az ismeretlen és új információ: Jézus nem lesz mindig fizikailag jelen. Bár erről Jézus többször beszélt tanítványaival, azok valahogy nem értették meg. Nem illett bele az elképzelésbe, amit kialakítottak önmaguknak a jövőről.

Néha ez velünk is megtörténik: szép színes jövőképet festünk, közben nem fektetünk hangsúlyt Jézus kijelentéseire.

Nem hagyhatjuk ki Jézus a történésekből még asz egyéni életünkben sem. Azt, hogy számítunk Rá, azzal fejezzük ki leginkább, ha hallgatunk Rá és követjük kijelentéseit. Így éled az életed? *Vadon Gyula*

*Az ünnepre összegyűlt tömeg között elterjedt a híre, hogy Jézus Betániában van, ezért sokan odamentek. De nemcsak őt szerették volna látni, hanem Lázárt is, akit Jézus feltámasztott a halálból. (Jn 12,9)*

Az ünnepre a szokásosnál nagyobb tömeg gyűlt össze, mert Jézus és Lázár híre elterjedt. Lázár feltámasztása nem napokkal volt az ünnep előtt, hanem – valószínű – hónapokkal korábban. Mindaz, ami Jézus körül történt, Lázár esete is, nem hétköznapi dolog volt. Jézus a naini ifjút is feltámasztotta (Lk 7,11), de ennek az esetnek nem volt ekkora visszhangja. Sokan szerették volna látni Jézust. Sok esetben az ok talán csak az volt: részese, szemtanúja lenni egy hasonló csodának. Ez biztos nagy élmény, de a saját életemet nem változtatja meg.

Pedig a Jézussal való találkozás legfontosabb elem, hogy a saját életem változzon. Jézus ezért jött, ennek a lehetőségét hozta el. Azért halt meg, hogy a bűnnel elrontott élet, a megszakadt kapcsolat a Teremtő Istennel helyre állhasson. Halálával a jogos lehetőséget hozta el ehhez. Találkoztál már Jézussal életet megváltoztató módon? Ma még lehet! *Vadon Gyula* **08.24.**

*Emiatt azután a főpapok elhatározták, hogy Lázárt is meg fogják ölni. (Jn 12,10)*

A népszerűség Lázár ellensége lett. Sokan ismerték, még többen beszélgettek róla és a feltámadásáról. A főpapok már benne is potenciális ellenfelet láttak. A tervezett megoldás egyáltalán nem mondható humánusnak. Amikor valaki nem hajlandó Jézus mellett állást foglalni, akkor minden adandó alkalmat megragad, hogy önmagát igazolja. Ezt láthatjuk ebben a történetben.

Ez a hozzáállás ma is tapasztalható. Emberek Jézus ellen akarnak felhasználni minden eseményt önigazolás gyanánt. A kérdés azonban az: kinek is van igaza? Az ember a véges mivolta miatt bizony képes tévedni, akár bevallja, akár nem. Nem így a Mindenható Isten: Ő nem téved!

Visszatérve a történethez: nem Lázár volt az ellenség, hanem a hatalomféltés, ami a főpapságot mozgatta. Ma is van ellenség, földi, emberi, keveredve az ördögivel, de ha felismerjük, képesek vagyunk Jézus mellett dönteni az Ő kegyelme szeretete által. Kegyelme és szeretete minden emberre érvényes! Megtapasztaltad már? *Vadon Gyula*

*Ugyanis a júdeaiak közül sokan Lázár miatt mentek Betániába és hittek Jézusban. (Jn 12,11)*

A hír közvetítésének eszköze abban az időben a beszéd volt. Az emberek azon része, akit megragadott a hallott hír, elment, utána járt és személyesen meggyőződött a történtekről. Energiát fektetett ebbe. A végeredmény pedig az lett, hogy hittek Jézusban. Felismerték, hogy ilyen esemény csak Isten hatalma és ereje által következik be. Akkor is, ma is.

Jó dolog, ha az események vizsgálata során felismerjük a Teremtőt a dolgokban. Ez is azt bizonyítja, hogy Ő megismerhető, bár fizikai szemmel nem látható, de nem egy rejtőzködő Valaki. Ő megismerhető a teremtettségben is, a Bibliában leírtak alapján is vagy egyszerűen Róla szóló beszéd alapján is. Megismerkedtetek már? *Vadon Gyula*

*Másnap, amikor az ünnepre érkező nagy sokaság meghallotta, hogy Jézus Jeruzsálembe jön, (Jn 12,12)*

Mindezek az események egy ünnepi forgatag közepette zajlottak. Izráel neves zarándok ünnepe előtt vagyunk. Sokan az ünnep miatt, sokan az ünnep okán Jézus miatt jöttek Jeruzsálembe. Talán azt is mondhatjuk, szokatlanul nagy tömeg gyűlt össze ez alkalommal.

Néhányan mér keresték, de még nem találták a tömegben. De egyszer csak érkezik a hír, jön a városba. Jön a lehetőség meglátni Őt és ki tudja, akár valami csoda is történhet. Ezért célszerű a közelébe férkőzni. Talán ilyen vagy hasonló gondolatok fogalmazódtak meg az emberekben. Mindenképp egy izgatottabb légkört teremtett ez a hír: Ő jön!

Az esemény közel azonos formában meg fog ismétlődni. Jézus újra visszajön. Most azonban megjelenése nem korlátozódik Jeruzsálemre, hanem világméretű lesz és mindenki meg fogja látni. Ha a „hogyan” kérdés merülne fel valakiben, el kell árulnom: nem tudom. De a Biblia leírja, tehát biztos. Csak úgy megjegyzem: Ő Isten, meg fogja oldani. Várod a találkozást? *Vadon Gyula* **09.01.**

*pálmaágakat fogtak, kivonultak a fogadására, és így kiáltottak: „Hozsánna! Áldott, aki az Úr nevében jön, az Izráel Királya!” (Jn 12,13)*

Annak érdekében, hogy egy tömegben a közelébe kerüljek Valakinek, célszerű minél előbb mellé kerülni. Sokan tehát Jézus elé mentek hogy már időben Mellette lehessenek. A hangulat felfokozott, a nép már majdnem királyi üdvözletben részesíti Jézust. Pálmaágak, más evangélium szerint emellett még ruhák a földön, hangos éljenzés és más éltető kiáltások. Ünnepélyes bevonulás Jeruzsálembe. Virágvasárnapnak is hívjuk.

Amikor Jézus bevonul egy ember életébe, akkor is örömünnep van. A látható külsőségek valószínű eltérnek a történetben lévőktől, de az öröm biztosan megvan. Amikor valaki megszabadul a bűn súlyától, megszabadul káros kötelékeitől, mindenképpen a felszabadulás örömével reagál. Ugye ebben az örömben élsz! *Vadon Gyula*

*Jézus pedig egy szamárcsikóra találva, felült rá, ahogyan meg van írva: „Ne félj, Sion leánya, íme, királyod jön, szamárcsikón ülve.” (Jn 12,14-15)*

Az ünnepi bevonulás elengedhetetlen kelléke a szamárcsikó. Nem önmagáért az állatért, hanem amit a Biblia vers is magyaráz: meg van írva. A szamárcsikó nem harci állat közismert tulajdonsága miatt. Jézus nem erőszakra készül, ez a bevonulás nem puccskísérlet. Mindez a körülményekből kiolvasható.

Két fontos dolog is meg van említve ebben a versben, az egyik: királyod jön. A közismert tény ellenére a vezető réteg mintegy megfeledkezett erről. Ők ismerték ezeket a próféciákat, mégis figyelmen kívül hagyták.

A másik fontos dolog már említésre került: meg van írva, de erről majd a következő versnél beszélünk részletesebben. *Vadon Gyula*

*Tanítványai először nem értették mindezt, de miután Jézus megdicsőült, visszaemlékeztek arra, hogy az történt vele, ami meg volt írva róla. (Jn 12,16)*

Jézus élete során mindig betöltötte a róla szóló próféciákat. Nem pusztán Önszántából vagy mert eltervezte, hanem a Szent Szellem által. Mondhatjuk ezt azért is, mert a születés helyébe sok beleszólásunk nincs. Jézus esetében ez is a próféták kijelentéseinek megfelelő betlehemi születéssel beteljesedett próféciává vált.

Az adott pillanatban a tanítványok is másra koncentráltak és csak később tudatosult bennük, hogyan is történt ez. Egy biztos: a betöltött próféciák is jelzik: Ő a megígért Messiás.

A Te számodra is? *Vadon Gyula*

*A sokaság, amely vele volt, amikor Lázárt kihívta a sírból, és feltámasztotta a halálból, most bizonyságot tett mellette. Elébe is azért vonult ki a sokaság, mert hallották, hogy ezt a jelt tette. (Jn 12,17-18)*

A Biblia nem néhány emberről beszél, hanem sokaságról, akik megtapasztalták Lázár feltámadását. Micsoda átélés – fakadhat fel néhány emberben. És tényleg az, és ez sokak számára elég volt a hithez.

Mindettől függetlenül ott a kérdés: ha Lázárra, az eseményre koncentrálok, nem tévesztem szem elől Jézust? Mert mindannyian tudjuk, hogy Jézus személyes jelenléte, megszólítása hozta ki a sírból Lázárt. A halál feletti győzelem Jézusban van. Jézussal találkozni lehet Lázáréhoz hasonló esemény nélkül is. Összegezve: nem az emberi test feltámadásának megtapasztalására, hanem Jézus jelenlétére van szükség. Ő pedig elérhető, megtalálható megszólítható bárki által. A bárkiben mindenki benne van! *Vadon Gyula* **09.07.**

*A farizeusok pedig így szóltak egymáshoz: „Látjátok, hogy semmit sem tudtok elérni: íme, a világ őt követi!” (Jn 12,19)*

A farizeusoknak célja az volt, hogy a tömeg ne kövesse Jézus! Ennek érdekében sok mindent kipróbáltak. Az eredményről árulkodik a fenti mondat. A tömeg Jézust követi. Az okok talán már eltérőek voltak, de azért biztosan mindenki meg tudta volna fogalmazni, miért követi Jézust.

Jézust ma is sokan követik. Vannak, akikről ez messziről látszik és vannak, akik inkább csendben, esetenként titokban teszik. Jézus követése nem marad titokban hisz átformálódik az élet az Ő közelében. Megváltozik az értékrend, eltűnnek a kötelékek, teljessé válik az élet. Megtapasztaltad már? *Vadon Gyula*

*Néhány görög is volt azok között, akik felmentek az ünnepre, hogy imádják az Istent.
(Jn 12,20)*

Azt, hogy kik voltak ezek az emberek, pontosan nem tudjuk. Bármilyen környezetből jöttek, vagy különleges háttérrel is rendelkeztek, a zsidókkal együtt akarták imádni azt az Istent, Aki mindannyiunk Istene.

Jó választás – mondhatnánk egyszerűen. Az egyetlen imádásra méltó Istent keresték. Abban az időben és környezetben néha nehéz volt Erre a Mindenható Istenre rátalálni.

Mi nem abban a korban élünk, de mintha ugyanúgy gondot okozna megtalálni a Teremtő Istent. Az ember nem képes elszakadni az imádás utáni vágytól, ez lényünk része, de sokszor nehéz a választás a sok minden között. De imádásra csak a Mindenható Isten méltó! Te Őt imádod? *Vadon Gyula*

*Ezek odamentek Fülöphöz, aki a galileai Bétsaidából való volt, és ezzel a kéréssel fordultak hozzá: „Uram, Jézust szeretnénk látni.” (Jn 12,21)*

Jogos a kérdés, miért pont Fülöphöz mennek ezek az emberek? Pontosan nem tudjuk csak találgathatunk.

Abban egyet érthetünk, olyan valakit kérdeznek, aki tud valamit Jézusról. Fülöp az egyik tanítvány volt, sok mindent átélt és tapasztalt Jézussal és Jézus mellett. A kérdezők tehát jól választottak.

Ma is vannak emberek, akik sok mindent átéltek már Jézussal, sokat tapasztalatot szereztek. Ők tudnak erről beszélni, élményekről, átélésekről. Mindez sokat segíthet nekünk. De nem helyettesíti a Jézussal való személyes találkozást. Már találkoztál Vele? *Vadon Gyula*

*Fülöp elment, és szólt Andrásnak, András és Fülöp elment, és szólt Jézusnak. (Jn 12,22)*

Talán jó lenne tudni, erre a megoldásra miért volt szükség. Nekem egy valami jutott eszembe: ezek a kérdezők görögök voltak. Talán Fülöp elment és megkérdezte Andrást, vajon jogos ez a kérés? Találkozhatnak a görög emberek is Jézussal, vagy Jézus kizárólag a zsidóké? Abban a környezetben az valódi probléma volt. Még azt is el tudom képzelni, nem sikerült megegyezniük, ezért elmentek megkérdezni Jézust.

Ma már tudjuk és állítjuk, Jézus mindenkié, fajra, nemre való tekintet nélkül, hovatartozástól függetlenül. Ő nem a származás szerint válogatja az embereket, Ő meghalt mindenkiért. Kereszthalála nem csak épp elég volt a megváltáshoz, hanem bőségesen elég volt. Mivel ez egy már megtörtént dolog, le kell hinni, rám is vonatkozik. Beszéltél erről már Jézussal? Mert ki kell mondani, szavakkal elismerni, hogy szükségem van a kereszt áldozatára. Jézusnál nincs fogadóóra, minden pillanat alkalmas, a mostani is! *Vadon Gyula* **09.14.**

*Jézus így válaszolt nekik: „Eljött az óra, hogy megdicsőíttessék az Emberfia. (Jn 12,23)*

*Bizony, bizony, mondom néktek: ha a búzaszem nem esik a földbe, és nem hal meg, egymaga marad; de ha meghal, sokszoros termést hoz. (Jn 12,24)*

*Aki szereti az életét, elveszti; aki pedig gyűlöli az életét e világon, örök életre őrzi meg azt. (Jn 12,25)*

*Ha valaki nekem szolgál, engem kövessen; és ahol én vagyok, ott lesz az én szolgám is; és ha valaki nekem szolgál, azt megbecsüli az Atya. (Jn 12,26)*